Hilmar Ingimundarson . Formaður Klifurfélags Reykjavíkur / Klifurhússins . 7. janúar , 2020 Við klifrarar þekkjum vel það lögmál að allt sem fer upp kemur niður aftur , og nú þegar púðrið af rakettunum sem við skutum upp til að fagna lokum 2019 og upphafi nýs árs , er allt að setjast , er vert að rýna yfir farinn veg og huga að komandi tímum . Húsnæðismál báru hæst á góma á yfirstandandi ári og mikil vinna hefur verið lögð í að leggja grunn að þarfagreiningu og ýta úr vör þessu gríðarmikilvæga verkefni . Núverandi leigusamningur er til rúmlega 3 ára og því mikilvægt að hafa nokkra möguleika í stöðunni á borðinu í lok ársins . Getum við framlengt núverandi samning , og þá á hvaða kjörum , eða er víst að við verðum húsnæðislaus í lok árs 2023 ? Mikilvægt er að útrýma allri óvissu er varða aðstöðumál sem fyrst og er sú vinna í fullum gangi . Verið er að kanna með lóðaúthlutanir með það fyrir augum að byggja framtíðarlausn fyrir klifrara , eða mögulegan flutning í stærri aðstöðu þar sem núverandi staður er löngu sprunginn . Viljum við byggja sjálf , og getum við það með aðstoð frá ríki og borg , eða þurfum við að leita til einkaframtaksins með fasta leigusamning til langs tíma í huga . Vinna er í gangi með Arkþing arkitektastofu að mismunandi lausnum . Mikilvægt er að halda áfram öflugri uppbyggingu klifurs á Íslandi og þjónusta almenning jafnhliða því að bjóða upp á öflugt ungmenna og afreksstarf . Vöxtur og almennur áhugi á íþróttinni hefur vaxið jafnt og þétt allt frá stofnun Klifurfélags Reykjavíkur , og fyrirrennurum þess Vektor . Tíðinda er að vænta af málefnum sérsambands , eða landssamtaka klifurs , þar sem ÍSÍ samþykkti á nýliðnu ári að við gætum formlega sótt um sem sérsamband . Vinna í því að útbúa lög sambandsins og setja saman tillögur að skipuriti er í gangi , og er þá vert að spyrja sig að því hvaða áhrif mun það hafa á Klifurfélag Reykjavíkur að vera hluti af sérsambandi og hvernig viljum við hafa áhrif þar . Einnig hefur verið markvisst unnið í þjálfaramálum og réttindum ásamt keppnisfyrirkomulagi og reglum þar að lútandi . Mikilsvert starf sem oftast nær fer lítið fyrir í almennri umræðu . Öll þessi vinna kallar á breytingar á núverandi skipulagi og stjórnun uppbyggingu klifurs hér á landi þegar hún er öll gengin í garð . Því er mikilvægt að við vöndum til verka og undirbúum okkur undir komandi breytingar og tökum þeim fagnandi . Rekstur félagsins er góður og var sú ákvörðun tekin að hækka gjaldskrá til að standa straum að bættri aðstöðu og fjölbreytni í leiðum . Lokið var við að mála alla veggi í lok árs og ættu allir að geta glaðst yfir hvað aðstaðan okkar er hrein og fín . Framtíð klifurs hér á landi er í höndum okkar , hins almenna iðkanda , og því er óskað eftir framlagi , umræðum og skoðunum um öll þau málefni er varða okkur öll . Hvort heldur sem það er varðandi aðgengi að klifursvæðum , boltun nýrra leiða og endurboltun eða gerð nýrra leiðarvísa eða endurbætur og prentun á nýju upplagi . Hvort áherslan á að vera á hinn almenna iðkanda eða meiri á þjálfun með áherslu á keppni innanlands sem utan og afreksstarf ? Viljum við bæta aðstöðu til línuklifurs eða sérhæfa okkur í grjótglímu ? Hvað með BÍS og sprunguklifuraðstöðu ? Allt eru þetta spurningar sem við þurfum að spyrja okkur að og mynda okkur skoðun á til að leggja sterkari grunn að uppbyggingu klifurs hér á landi . Í upphafi nýs árs setjum við okkur gjarnan markmið og leitumst við að bæta okkur . Ég hef áhuga á því að fá umboð til að leiða áframhaldandi uppbyggingarstarf sem fram undan er , fjórða fasann eins og ég kýs að nefna það , og hygg því á að bjóða mig fram til áframhaldandi formennsku í vor . Seint vil ég segja öðrum hvernig þeim beri að haga sínu lífi en það er von mín að geta sameinað ólíkar skoðanir og væntingar með þarfir ólíkra hópa að leiðarljósi . Ég óska ykkur öllum farsældar , gæfu og gengis á komandi klifurári . Gleðilegt nýtt ár .